text: Se billederne: Brandene i naturen fortsætter
  03 juli 2018 kl. 12.34
  Tørken fortsætter uformindsket - og det gør naturbrandene også tirsdag, hvor der er ild i et større naturområde ved Fredericia.
  Efter 13 naturbrande i Sydjylland i løbet af mandag er områdets brandfolk fortsat i højeste alarmberedskab.
  Trekantområdets Brandvæsen rykkede kort over middag tirsdag ud til en markbrand ved Kraftværkvej i Skærbæk ved Fredericia, hvor der var gået ild i et større område med både marker og græs. 
  Der var også en mindre naturbrand mandag aften i samme område. Røgen fra branden kan ses vidt omkring - men brandfolkene har fået kontrol over situationen.
  - Ilden har haft fat i et område på 1.000 kvadratmeter. Ilden var voldsom, da vi kom frem og sprang i alle retninger. Heldigvis fik vi den hurtigt dæmmet ind, siger beredskabsinspektør Ulrik Strehle, Trekantområdets Brandvæsen til TV SYD.
  Mandskab og slukningsudstyr fra Fredericia, Vejle, Koldingog Middelbart deltog i slukningsarbejdet.
  Der er endnu ingen kendt forklaring på, hvad der satte gang i branden - men der skal kun en lille gnist eller glød til, advarer beredskabsinspektør Ulrik Strehle om.
  
  